আসলে ফার্স্ট লুকের পর এ বার ট্রেলারের পালা। না, ঠগস-এর জন্য মোটেই না। এই সব খাটাখাটনি নিজের প্রযোজনায় আসন্ন ছবি ‘সিক্রেট সুপারস্টার’-এর জন্য। বুধবার বহু প্রতিক্ষীত এই ছবির ট্রেলার লঞ্চ বলে কথা! তাই দেরি না করে, এ বার অভিনেতা আমির থেকে সটান প্রযোজকের ভূমিকায় মিস্টার পারফেকশনিস্ট। ইন্ডাস্ট্রি সূত্রে খবর, অ্যাডভেট চন্দন পরিচালিত এ ছবিতে এক টিনএজারের গল্প দেখানো হবে। যার স্বপ্ন গান গাওয়া। অভিনয়ে ‘দঙ্গল’খ্যাত জাইরা ওয়াসিমকে দেখা যাবে। কুস্তিগীর গীতা ফোগতের ছোটবেলার চরিত্রে অভিনয় করে তুমুল প্রশংসা পেয়েছিলেন জাইরা। এ বার তাঁর নতুন পরীক্ষা। আমির নিজেও এই ছবিতে অভিনয় করেছেন। তবে চরিত্র নিয়ে এখনও রহস্য বজায় রেখেছেন তিনি। সব কিছু ঠিক থাকলে চলতি বছর ‘দিওয়ালি’তে মুক্তি পাবে ছবিটি। পুরো ছবিটি ‘ডাল মে তরকা’ আমিরের জবানিতেই গল্পের মতো করে সাজানো হয়েছে।